Tanyagondnoki szolgálat Nagylózson
2021. évben az Önkormányzat eredményesen pályázott a tanyagondnoki feladatok ellátásához, egy busz megvásárlására, melynek beszerzése alapfeltétele volt a tanyagondnoki szolgálat elindításának.  
A gépjármű beszerzését követően működési engedélyt kapott Önkormányzatunk a szolgáltatás biztosítására. 2021. évtől kezdődően folyamatosan kiírtuk az álláspályázatot, de több éven át eredménytelenül teltek el a pályázat benyújtására nyitva álló határidők. A tanyagondnoki szolgálat működtetéséhez a szakmai létszámot nem tudtuk biztosítani.
A 2024. július hóban kiírt pályázat eredményes volt, egy fő pályázó nyújtotta be az állásra pályázatát. A képviselő-testület 2024. július 31. napján meghozott döntése alapján, Nemes István völcsei lakos 2024. augusztus 5. napjától látja el Nagylózs településen a tanyagondnoki feladatokat.
2024 augusztus 5. napjától elindult a tanyagondnoki szolgálat működése. 
Mit takar ez az új szolgáltatás?
1. Akik több éve működtetik ezt a szolgáltatást, gyakran fogalmaznak úgy, hogy a tanyagondnok a falu „házmestere”. Egyik fő feladata a falu épületeinek, közterületeinek az üzemeltetésével fenntartásával kapcsolatos feladatok ellátása. 
2. Segítséget nyújt az arra rászorulóknak a bevásárlásban, gyógyszerek kiváltásban.
3. Segítséget nyújt a rászorulóknak az eljutnia az orvosi rendelésre, szakrendelésekre, labor vizsgálatokra
4. Segíti és támogatja a település közösségi rendezvényeinek az előkészítését, lebonyolítását.
5. Segíti és támogatja az önkormányzattal együttműködő társadalmi szervezetek működését, programjait.
6. Kapcsolatot tart az időskorúakkal, a magányosan élőkkel, segítve őket a problémáik megoldásában.
A tanyagondnok a 2.3. pontban leírt szolgáltatási, szállítási feladatokat abban az esetben látja, láthatja el, ha az igénylő az adott problémát saját maga vagy családtagjai segítségével nem tudja megoldani, a rászorultság feltételei adottak.
Például: az szakrendelőbe, laborba történő utazáshoz a tömegközlekedést az érintett az egészségi állapota miatt nem tudja igénybe venni. Nincs közeli családtag, aki oda elvinné.
A tanyagondnok közreműködését az önkormányzati hivatalban személyesen vagy telefonon lehet kezdeményezni. 
Az igény bejelentését akkor tudja elfogadni az önkormányzat, ha az adott személy megfelel a rászorultság feltételeinek. Ebben az esetben a tanyagondnok - elfoglaltságainak figyelembe vétele mellett -, egyeztet az érintettel a megvalósítás feltételeiről. 
Ha a rászorultság feltételei nem állnak fenn, a tanyagondnoki szolgálat  nem láthatja el a feladatot.

